b'\n_START_ARTICLE_\nRichard B. Garnett\n_START_PARAGRAPH_\nRichard Brooke Garnett (21. marraskuuta 1817 \xe2\x80\x93 3. hein\xc3\xa4kuuta 1863) oli Yhdysvaltain armeijan ammattisotilas ja etel\xc3\xa4valtioiden kenraali Yhdysvaltain sis\xc3\xa4llissodan aikana. H\xc3\xa4n kaatui Gettysburgin taistelun kolmantena p\xc3\xa4iv\xc3\xa4n\xc3\xa4 Pickettin hy\xc3\xb6kk\xc3\xa4yksess\xc3\xa4.\n_START_SECTION_\nLapsuus ja nuoruus\n_START_PARAGRAPH_\nGarnett syntyi Rose Hilliss\xc3\xa4 Essex Countyss\xc3\xa4 Virginiassa. H\xc3\xa4n oli Robert S. Garnettin, toisen etel\xc3\xa4valtioiden kenraalin serkku, joka oli ensimm\xc3\xa4inen sis\xc3\xa4llissodassa kaatunut kenraali. Molemmat serkukset valmistuivat Yhdysvaltain sotilasakatemiasta 1841. Richard sai komennuksen 2. luutnantiksi 6. USA:n jalkav\xc3\xa4keen ja palveli useissa asemapaikoissa Floridassa, taistellen Seminole-intiaaneja vastaan. Sitten h\xc3\xa4n siirtyi l\xc3\xa4nteen, miss\xc3\xa4 h\xc3\xa4n komensi Fort Laramieta, ratsasti mormonil\xc3\xa4hetyksen kanssa ja oli tunnettu taisteluistaan intiaaneja vastaan. Meksikon-Yhdysvaltain sodan aikana h\xc3\xa4n oli esikuntateht\xc3\xa4viss\xc3\xa4 New Orleansissa. H\xc3\xa4n kuuli sis\xc3\xa4llissodan syttymisest\xc3\xa4, kun h\xc3\xa4n palveli kapteenina Kaliforniassa. Vaikka ei uskonutkaan, ett\xc3\xa4 unionin pit\xc3\xa4isi hajota, h\xc3\xa4n palasi puolustamaan kotiseutuaan ja konfederaatiota.\n_START_SECTION_\nSis\xc3\xa4llissota\n_START_PARAGRAPH_\nGarnettin ensimm\xc3\xa4inen komennus Virginiassa oli tykist\xc3\xb6n majuri ja sitten everstiluutnantti Cobbin legioonassa Georgiassa. H\xc3\xa4net ylennettiin prikaatinkenraaliksi 14. maaliskuuta 1861 ja h\xc3\xa4n komensi Valleyn alueen 1. prikaatia Konfederaation Potomacin armeijassa, mik\xc3\xa4 oli alkuaan Stonewall-prikaati perustajansa Stonewall Jacksonin mukaan. Jackson oli nyt koko Shenandoahin laakson komentaja. Shenandoahin laakson sotaretken aikana 1862 Garnettin sotilasura koki kolauksen Kernstownin ensimm\xc3\xa4isess\xc3\xa4 taistelussa._NEWLINE_Jackson marssitti armeijaansa 40 mailia kohdatakseen unionin armeijan, jota komensi kenraalimajuri Nathaniel P. Banks. 23. maaliskuuta 1862 Jacksonin ratsuv\xc3\xa4enkomentaja Turner Ashby toi v\xc3\xa4\xc3\xa4rennettyj\xc3\xa4 tietoja, ett\xc3\xa4 per\xc3\xa4ytyv\xc3\xa4ll\xc3\xa4 unionin divisioonankomentajalla James Shieldsill\xc3\xa4 oli nelj\xc3\xa4 rykmentti\xc3\xa4 takajoukkoina Winchesteriss\xc3\xa4 Virginiassa. Koska joukot olivat yht\xc3\xa4 vahvoja kuin Jacksonilla, h\xc3\xa4n k\xc3\xa4ski Garnettin ja Stonewall-prikaatin hy\xc3\xb6k\xc3\xa4t\xc3\xa4. Ep\xc3\xa4onneksi Shieldsill\xc3\xa4 oli t\xc3\xa4ysi jalkav\xc3\xa4kidivisioona k\xc3\xa4yt\xc3\xb6ss\xc3\xa4\xc3\xa4n, miltei 9000 miest\xc3\xa4, kaksi kertaa enemm\xc3\xa4n kuin Jacksonilla. Hy\xc3\xb6kk\xc3\xa4ys sujui huonosti ja Garnett, tajuttuaan ammusten olevan lopussa ja vihollisen l\xc3\xa4hestyv\xc3\xa4n kolmelta eri suunnalta, k\xc3\xa4ski joukkojensa per\xc3\xa4\xc3\xa4nty\xc3\xa4. Jackson raivostui ja syytti Garnettia k\xc3\xa4skyjens\xc3\xa4 t\xc3\xa4ytt\xc3\xa4m\xc3\xa4tt\xc3\xa4 j\xc3\xa4tt\xc3\xa4misest\xc3\xa4, mill\xc3\xa4 h\xc3\xa4n tarkoitti, ettei Garnettin olisi tullut per\xc3\xa4\xc3\xa4nty\xc3\xa4 ilman k\xc3\xa4sky\xc3\xa4 Jacksonilta. Jackson, joka oli tunnettu hyvin tiukasta kurinpidostaan, pid\xc3\xa4tti Garnettin "velvollisuuksien laiminly\xc3\xb6nnist\xc3\xa4" 1. huhtikuuta ja vapautti h\xc3\xa4net komentajuudesta. Garnettin sotaoikeus alkoi elokuussa 1862 ja vain Jackson ja h\xc3\xa4nen adjuntanttinsa antoivat todistuksen. Kuitenkin oikeudenk\xc3\xa4ynti keskeytettiin, koska Robert E. Leen Pohjois-Virginian sotaretki ja toinen Bull Runin taistelu alkoivat. Lee k\xc3\xa4ski Jacksonia vapauttamaan Garnettin ja antoi t\xc3\xa4lle haavoittuneen George Pickettin prikaatin kenraaliluuntnantti James Longstreetin 1. armeijakunnassa Pohjois-Virginian armeijassa. Garnett komensi prikaatia uskottavasti Antietamin taistelussa, jonka komennon h\xc3\xa4n sai pysyv\xc3\xa4sti, kun Pickett ylennettiin divisioonan komentajaksi. H\xc3\xa4n oli mukana my\xc3\xb6s Fredericksburgissa, mutta Chancellorsvillen taistelun aikana h\xc3\xa4n oli Longstreetin joukkojen mukana Suffolkissa Virginiassa._NEWLINE_Stonewall Jacksonin kuoltua haavoittumisensa j\xc3\xa4lkeen keuhkokuumeeseen Garnett palasi Richmondiin. H\xc3\xa4n suri avoimesti t\xc3\xa4m\xc3\xa4n arkun \xc3\xa4\xc3\xa4ress\xc3\xa4 ja toimi arkunkantajana James Longstreetin ja Richard S. Ewellin lailla huolimatta vanhoista erimielisyyksist\xc3\xa4\xc3\xa4n Jacksonin kanssa.\n_START_SECTION_\nGettysburgin taistelu\n_START_PARAGRAPH_\nGettysburgin kampanjassa Garnettin prikaati jatkoi George Pickettin divisioonassa eik\xc3\xa4 marssik\xc3\xa4skyst\xc3\xa4 johtuen saavuttanut taistelukentt\xc3\xa4\xc3\xa4 Chambersburgista Pennsylvaniasta ennen kuin  my\xc3\xb6h\xc3\xa4\xc3\xa4n iltap\xc3\xa4iv\xc3\xa4ll\xc3\xa4 2. kes\xc3\xa4kuuta 1863, menett\xc3\xa4en taistelun kaksi ensimm\xc3\xa4ist\xc3\xa4 p\xc3\xa4iv\xc3\xa4\xc3\xa4. Pickettin divisioona sai k\xc3\xa4skyn kenraali Leelt\xc3\xa4 johtaa suurta hy\xc3\xb6kk\xc3\xa4yst\xc3\xa4 unionin keskustaan Cemetery Ridgeen. Garnettin prikaati oli eturintamassa vasemmalla, seuraavana prikaatinkenraali James L. Kemperin prikaatista. Garnett ei ollut kunnossa johtaakseen jalkav\xc3\xa4kihy\xc3\xb6kk\xc3\xa4yst\xc3\xa4. H\xc3\xa4n k\xc3\xa4rsi kuumeesta ja hevonen oli potkaissut h\xc3\xa4nt\xc3\xa4 jalkaan; h\xc3\xa4n ei kyennyt k\xc3\xa4velem\xc3\xa4\xc3\xa4n. Garnett halusi korvata sotilaallisen ep\xc3\xa4onnistumisen Kernstownissa, mit\xc3\xa4 keskeytynyt sotaoikeus ei tehnyt. Huolimatta toisten upseerien protesteista h\xc3\xa4n johti hy\xc3\xb6kk\xc3\xa4yst\xc3\xa4 hevosen sel\xc3\xa4st\xc3\xa4 ja oli erinomainen maali pohjoisvaltioiden kiv\xc3\xa4\xc3\xa4rimiehille. Garnett ratsasti 20 jaardin p\xc3\xa4\xc3\xa4h\xc3\xa4n "kolmiosta" Cemetary Ridgell\xc3\xa4 eik\xc3\xa4 h\xc3\xa4nt\xc3\xa4 n\xc3\xa4hty en\xc3\xa4\xc3\xa4 koskaan. H\xc3\xa4neen osui luultavasti tykinkuula ja h\xc3\xa4nen ruumiinsa vahingoittui niin pahoin, ettei sit\xc3\xa4 voitu tunnistaa. H\xc3\xa4nen toverinsa tajusivat, ett\xc3\xa4 h\xc3\xa4n oli kaatunut, kun h\xc3\xa4nen hevosensa "Red Eye" palasi konfederaation linjoille Seminary Ridgeen ilman h\xc3\xa4nt\xc3\xa4._NEWLINE_1872 konfederaation kaatuneiden j\xc3\xa4\xc3\xa4nteet tuotiin Gettysburgista ja sijoitettiin uudelleen Hollywood Cemeteryyn Richmondissa Virginiassa. Garnettin j\xc3\xa4\xc3\xa4nteiden uskotaan olleen joukossa ja h\xc3\xa4nelle on vuonna 1991 pystytetty muistomerkki. Vuosia sodan j\xc3\xa4lkeen Garnettin miekka l\xc3\xb6ytyi Baltimoresta sekatavarakaupasta ja sen osti entinen etel\xc3\xa4valtioiden kenraali George H. Steuart.'